Дыгъэгъазэм и 27-р Урысейм и КъегъэлакIуэхэм я махуэщ
РСФСР-м и Министрхэм я Советым 1990 гъэм дыгъэгъазэм и 27-м къыдигъэкIа унафэм ипкъ иткIэ, ди къэралым къыщызэрагъэпэщауэ щытащ КъегъэлакIуэхэм я урысей корпус зыфIаща къулыкъур. Иужьым, 1995 гъэм щэкIуэгъуэм и 25-м, УФ-м и япэ Президент Ельцин Борис и унафэкIэ, а IуэхущIапIэм зэреджэр зэрахъуэкIащ, «КъызэрымыкIуэ щытыкIэхэм япэщIэтынымкIэ Къэрал комитет» цIэр иIэу.
Зи гугъу тщIы къулыкъум щолажьэ зи IэщIагъэм хуэIэижь мафIэсгъэункIыфIхэр, бгырыкIуэхэр, псым и щIагъыр щIэзыпщытыкIхэр, жьыхулъатэ-кхъухьлъатэзехуэхэр, хьэ гъэсахэр зи гъусэхэр, нэгъуэщIхэри. Ахэр, ипэжыпIэкIи, къэхъукъащIэ зэмылIэужьыгъуэхэм: мафIэсхэм, псыдзэхэм, гъуэгум къыщыхъу зэжьэхэуэныгъэхэм, нэгъуэщIхэми гузэвэгъуэ хадзауэ фэбжь къыхэзыххэм щадэIэпыкъукIэ, езыхэм я узыншагъэр, уеблэмэ, я щхьэр халъхьэнкIэ зэрыхъунур зыдэзыщIэж IэщIагъэлI нэсщ.
2020 гъэм кърикIуахэм я япэрей бжыгъэхэм къызэрагъэлъэгъуамкIэ, Iуэху мыщхьэпэ зэмылIэужьыгъуэхэм хэхуа цIыхухэм ящыщу Урысейм и МЧС-м и IэщIагъэлIхэм кърагъэлахэм я бжыгъэр мини 100-м щIигъуащ, псэуныгъэм дежкIэ зэраныгъэшхуэ къэзышэ щIыпIэхэм цIыху мини 150-м нэблагъэ кърагъэIэпхъукIащ. Псалъэм щхьэкIэ, зи кIэ диплъэ мы илъэсым къегъэлакIуэхэр псэемыблэжу яужь итащ Норильск и Iэшэлъашэм щызэбгрыжа щIыдагъэр, адэкIи зэраныгъэ кърамыгъашэу, лъэныкъуэкIэ егъэзыным, къэрал иным и мэзхэм къыщыхъуа мафIэсхэм япэщIэтыным, КъуэкIыпIэ Жыжьэм и щIыпIэ зыбжанэм къыщиуа псыдзэхэм цIыхухэмрэ ахэр щыпсэу жылэхэмрэ щахъумэным. Апхуэдэуи Урысейм и къегъэлакIуэхэр мы гъэм къриубыдэу нэгъуэщI къэралхэми щыIащ, абыхэм гузэвэгъуэ щыхэхуа цIыхухэм щадэIэпыкъуу.
КъызэрымыкIуэ щытыкIэхэмкIэ министерствэм (МЧС-м) щылажьэхэм мы махуэм псалъэ дахэ хужаIэ, щIыхь тхылъхэмрэ дипломхэмрэ ират, «Урысей Федерацэм щIыхь зиIэ и къегъэлакIуэ» цIэ лъапIэр хуагъэфащэ, хъуэхъу телеграммэхэм къахуоджэ.
КЪУМАХУЭ Аслъэн.
